পিছনে ভাড়া তোলা শুরু করতেই দুজনকে ঠেলে সামনে এগিয়ে গেলাম।  ছেলেটি পিছন দিকে ভাড়া তুলে সামনে এসে ভাড়া চাওয়া মাত্রই থুথুটুকে গিলে ফেলে বললাম,  - কি রে কয়বার তোরে ট্যাকা দিমু? ট্যাকার গাছ লইয়্যা বাসে উঠছি নাকি?  কন্ডাকটর ছেলেটি একবার তাকিয়ে কোন কথা না বলে ঠোট বেঁকিয়ে বিড়বিড় করতে  করতে বাসের দরজায় গিয়ে দাড়াল। গালি দিতেছে বোধহয়।  আবে যাহ্। দে গা। সামনে তো আর দিতে পারবি না, আড়ালেই দে।  পল্টন যাইতেছি। ছাদেক ভাই ডাকছে। তেজগাঁও কলেজের যুবদল সভাপতি। ছড়ি ঘুরান পুরা ঢাকা শহরের উপর দিয়া। এখন অবশ্য অতটা ক্ষমতা নাই, অপজিশনে আছেন।  ছাদেক ভাইরে প্রথম দেখি শহীদ মিনারের সামনে বক্তৃতা দিতে, ত্রিশ থেকে চল্লিশ জন পুলাপান ভক্তি ভরে তার দিকে তাকাইয়া আছে, একটা কথাও মাটিতে পড়তে দিতেছে না। এরা সবাই ছাদেক ভাইরে দেবতা মানে। তারা ভাইয়ের হইয়া কাজ করে। বয়স ১৮ কি ১৯।  ছাদেক ভাই  বুদ্ধিমান মানুষ। মানুষ ভাইজ্যা খান, মানুষ চিনতে পারেন। রক্ত গরম পুলাপান ভয় চিনে না, টাকা বুঝে , বীরপূজা বুঝে। তাদের নিয়া ছাদেক ভাই গ্রুপ তৈরী করেন, ছাদেক টিম। সকল ভয়ঙ্কর কাজের দায়িত্ব এই গ্রুপের ছেলেদের ঘাড়ে চাপিয়ে দিয়ে তিনি নিরাপদে বসে কলকাঠি নাড়েন। ছাদেক টিমের ছেলেরা মারামারি করে, আমি ছাদেক টিমে নাই, তবে ছাদেক ভাইয়ের হইয়া পার্টটাইম কাজ করি। বাকী সময় টিউশনি কইরা বেড়াই।  বিএনপি ক্ষমতায় থাকার সময় ভাইয়ের হইয়া ম্যালা কাম করছিলাম।  আওয়ামী প্যাদাইছি, জামাত পিডাইছি আবার বিএনপিও পিডাইছি।